हल्के बादल छाए रहेंगे, बारिश होने के आसार नहीं; स्टेडियम की पिच गेंदबाजों के लिए फायदेमंद
हिमाचल प्रदेश के धर्मशाला क्रिकेट स्टेडियम में कल इंडियन प्रीमियर लीग(IPL) मैच खेला जाएगा। मुकाबला पंजाब किंग्स इलेवन और दिल्ली कैपिटल्स की टीमों के बीच होगा।
हिमाचल प्रदेश के धर्मशाला क्रिकेट स्टेडियम में कल इंडियन प्रीमियर लीग(IPL) मैच खेला जाएगा। मुकाबला पंजाब किंग्स इलेवन और दिल्ली कैपिटल्स की टीमों के बीच होगा। इसके बाद 19 को भी इसी मैदान पंजाब की टीम राजस्थान रॉयल्स से भिड़ेगी। हिमाचल प्रदेश क्रिकेट एसोसिएशन 9 साल बाद IPL मैच की मेजबानी कर रही है।
हिमाचल पर्यटन विभाग से मिली जानकारी के अनुसार, आज से लेकर 20 मई तक कांगड़ा घाटी के सभी होटलों, गेस्ट हाउस और होम स्टे 100 प्रतिशत एडवांस बुक है। शिखर धवन की अगुवाई में पंजाब अपनी छठी जीत से तरोताजा है, जबकि डेविड वार्नर की अगुवाई वाली दिल्ली इस सीज़न में 8 मैच हार चुकी है। पंजाब ने 11 में से 6, दिल्ली ने 12 में से 4 जीते हैं।
धर्मशाला में कल के लिए मौसम का पूर्वानुमान
बुधवार 17 मई को धर्मशाला का मौसम ज्यादातर साफ रहेगा। मौसम विशेषज्ञों के अनुसार, खेल के घंटों के दौरान के अधिकतम तापमान 36 और न्यूनतम 27 डिग्री रहने के आसार हैं। आंशिक रूप से बादल छाए रहेंगे, लेकिन बारिश होने की संभावना नहीं है।
क्रिकेट स्टेडियम धर्मशाला की ग्राउंड पिच रिपोर्ट
धर्मशाला क्रिकेट स्टेडियम की पिच आमतौर पर तेज गेंदबाजों के पक्ष में रहती है। यहां की पिच ऐसी है कि अगर टीम पहले बल्लेबाजी करना चाहेगी तो बोर्ड पर 170 से ज्यादा का स्कोर लग सकता है। धर्मशाला में पीछा करना पिछले IPL मैचों में कठिन रहा है। बीच के ओवरों में स्पिनर अहम भूमिका निभा सकते हैं।
स्टेडियम का निर्माण साल 2003 में
स्टेडियम का निर्माण साल 2003 में HPCA के पूर्व अध्यक्ष अनुराग ठाकुर ने करवाया था। यहां पहला IPL मैच 2010 में खेला गया था। बाद में धर्मशाला क्रिकेट स्टेडियम को 2013 में भारत और इंग्लैंड के बीच एकदिवसीय मैच के साथ अंतर्राष्ट्रीय स्टेडियम का दर्जा मिला।
धर्मशाला स्टेडियम में टी-20 रिकॉर्ड्स
स्टेडियम ने 10 अंतर्राष्ट्रीय टी-20 मैचों की मेजबानी की है, जिनमें से अधिकांश मैच 2016 के टी-20 विश्व कप के थे। पहला टी-20 मैच 2015 में भारत और दक्षिण अफ्रीका के बीच खेला गया था। उसके बाद मेन इन ब्लू ने सबसे छोटे प्रारूप को खेलने के लिए 2 बार धर्मशाला का दौरा किया।
बरमूडा घास वाला पहला स्टेडियम
धर्मशाला स्टेडियम देश का पहला क्रिकेट स्टेडियम है, जहां बरमूडा की नई किस्म की घास लगाई जा रही है। पसप्लम नामक यह घास गर्मी और सर्दी के मौसम में अलग-अलग रंग में नजर आएगी। मैच के दौरान खिलाड़ियों को इस पर दौड़ लगाने में आसानी होगी। इस घास की सबसे बड़ी खासियत है कि लगाने के बाद इसे 8 साल तक बदलना नहीं पड़ता।
गोल्फ मैदान में लगाई जाती ऐसी घास
इस किस्म की घास ज्यादातर गोल्फ मैदान में लगाई जाती है। जब गोल्फर शॉट लगाता है तो गेंद एक जगह न रुककर आगे निकल जाती है। बरमूडा घास ब्रिटेन सहित दुबई के मैदानों में लगाई गई है। इसके अलावा भारत में भी यह घास गोल्फ मैदानों में लगाई गई है।
धर्मशाला क्रिकेट मैदान में 9 पिच
वर्तमान में कुल 9 पिच मैदान में हैं। धर्मशाला स्टेडियम में 25 हजार लोगों के बैठने की क्षमता है। BCCI के पास भारत में 10 स्टेडियम हैं, जिनमें धर्मशाला तीसरे नंबर पर आता है। समुद्र तल से 1317 मीटर ऊंचाई पर बने इस स्टेडियम और यहां से दिखने वाले व्यू की तारीफ कई विदेशी क्रिकेटर भी कर चुके हैं।